****

**Baltijas komandu erudīcijas čempionāta**

**NOLIKUMS**

**Vieta, laiks, dalības maksa**

Baltijas valstu komandu erudīcijas čempionāts (turpmāk tekstā Čempionāts), notiek 2014. gada 24. maijā.

Čempionāta norises vieta: Rīgas Tehniskās Universitātes Datorzinātnes un informācijas tehnoloģijas fakultāte, Rīgā, Meža ielā 1, 301. auditorija.

Dalībnieku ierašanās un reģistrācija no plkst. 10 00 – 11 00. Sacensību sākums plkst. 1120.

Čempionātā piedalās nokomplektētas komandas 4 cilvēku sastāvā. Iespējams piedalīties arī komandām, kuras ir 3 cilvēku sastāvā. Komandām jānosūta pieteikums savlaicīgi, līdz 2014. gada 18. maijam plkst 23.59, nosūtot pieteikumu dalībai Čempionātā pa epastu uz adresi: latvijas.eruditi@inbox.lv , norādot dalībniekus, kapteini un kontaktinformāciju. Dalības maksa – 5 EUR katram dalībniekam, kas tiek iemaksāta ierodoties Čempionātā.

**Organizācija un vadība**

Čempionātu organizē Latvijas Erudītu līga (LEL).

Čempionāta rīcības komitejā ir LEL pārstāvji:

Anita Zaļaiskalne – LEL prezidente,

Uldis Apsalons – LEL valdes loceklis, tel +371-28212364.

Čempionāta tiesneši:

Viktors Insbergs – LEL galvenais tiesnesis,

Uldis Apsalons – sacensību vadītājs,

Dainis Sūna – LEL valdes loceklis

**Čempionāta norise un vērtēšana**

Visā Čempionāta norises laikā komandām aizliegts izmantot jebkādus papildus uzziņu palīglīdzekļus (grāmatas, mobilos tālruņus, datorus, u.c.). Skatītājiem aizliegts skaļi apspriesties vai teikt priekšā pareizās atbildes.

Čempionātā paredzētas divas kārtas.

***Pirmā kārta***

Čempionāta pirmajā kārtā visas komandas 40 minūtēs izpilda rakstveida testu (40 jautājumi), kura vienu eksemplāru iesniedz tiesnešiem. Atbildes ir 1 vai 2 punktu vērtībā, tā ka maksimāli iegūstamais punktu skaits pirmajā kārtā ir 60 punkti. Vienāda punktu skaita gadījumā augstāku vietu iegūst komanda, kas precīzāk atbildējusi uz papildjautājumu (kurā tiek gaidīta skaitliska atbilde). Rakstveida tests tiek sastādīts krievu valodā, pie iespējas arī dalībvalstu komandu valsts valodās (latviešu, igauņu, lietuviešu). Pēc pirmās kārtas rezultātiem tiek noteiktas komandas, kuras sacentīsies otrajā kārtā. Ja pirmajā kārtā piedalās 10 komandas vai mazāk, tad otrajā kārtā sacensības turpina 6 labāko rezultātu uzrādījušās komandas. Ja komandu skaits ir 11 vai vairāk, tad sacensības turpina 8 labākās komandas.

***Otrā kārta***

Otrajā kārtā komandas sacensības turpina pēc *play-off* principa : ceturtdaļfināls, pusfināls, spēle par 3. vietu, spēle par 1.vietu. Katrā spēlē sacenšas divas komandas. Komandas tiek izliktas pa pāriem atbilstoši pirmajā kārtā ieņemtām vietām. Ja otrajā kārtā piedalās 6 komandas, tad pirmo priekšsacīkšu pirmo divu vietu ieguvējas komandas uzreiz iekļūst pusfinālā.

Otrās kārtas jautājumi sastādīti krievu valodā un tiek demonstrēti uz ekrāna. Jautājuma tekstu var papildināt attēli un/vai audio pielikumi. Apdomas laiks atbildei: 30-60 sekundes atkarībā no jautājuma grūtības pakāpes, ko paziņo galvenais tiesnesis. Abu komandu pārstāvji šajā laikā dod rakstiskas atbildes krievu valodā (īpašvārdi var būt oriģinālvalodā). Par pareizu atbildi uz katru jautājumu iespējams iegūt 1 punktu. (Žūrija izvairīsies no puspunktu piešķiršanas)

Otrās kārtas jautājumi sagrupēti 3 paketēs atbilstoši līmenim. Ceturtdaļfināla paketē ir 32 tēmas ar numerāciju no 1. līdz 32., pusfināla un cīņas par 3. vietu paketē ir 36 tēmas ar numerāciju no 33. līdz 68., superfināla paketē ir 16 tēmas ar numerāciju no 69. līdz 84.

Komandas spēles gaitā pēc kārtas izvēlas tēmu numurus un saņem (priekš abām komandām) tēmu no 2 jautājumiem , ko apvieno kopīgs nosaukums. Otrais jautājums tiek paziņots pēc tam, kad saņemtas un novērtētas atbildes uz 1.jautājumu. Lielākā daļa tēmu jautājumu labi atbilst tēmas nosaukumam, bet daļa ir tādi, kur jautājuma būtība un tēmas nosaukums būs saistīti kādā neparastā veidā. Izvēlētā un izspēlētā tēma pēc tam tiek noņemta no izvēles klāsta.

Ceturtdaļfinālā katrā duelī tiek izspēlētas 8 tēmas, pusfinālā un cīņā par 3. vietu – 12 tēmas, superfinālā – 16 tēmas.

Duelis var noslēgties arī ātrāk, ja kāda komanda ieguvusi tādu punktu pārsvaru, ka ir pretiniekam neaizsniedzama. Tādā gadījumā atlikušās tēmas netiek izspēlētas.

Ja dueļa pamatdistance beidzas neizšķirti, tiek izspēlēta papildus tēma (nepieciešamības gadījumā vairākas tēmas), līdz kāda no komandām iegūst vismaz viena punkta pārsvaru. Papildus tēmas tiek izvēlētas no attiecīgās kārtas tēmu paketes. Ja attiecīgās kārtas pakete ir „izsmelta”, papildus tēmas tiek izvēlētas no citu kārtu paketēm vai tiek uzdoti papildjautājumi no galvenā tiesneša „rezerves fonda”.

Sīkāka čempionāta norises kārtība tiks publiskota 20 dienas pirms čempionāta un auditorijā čempionāta dienā.

## **Finansējums**

 Organizatoriskās izmaksas un balvu fondu nodrošina dalības maksas.

 **Apbalvošana**

Čempionāta uzvarētāju apbalvošana notiek finālturnīra dienā.

Visas komandas saņem LEL piemiņas balvas. Trīs labākās komandas saņem balvas. Čempionāta uzvarētāji iegūst ceļojošo Baltijas erudīcijas čempionāta kausu.

*LEL prezidente: Anita Zaļaiskalne*

*LEL galvenais tiesnesis: Viktors Insbergs*